**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 14 Μαΐου 2019, ημέρα Τρίτη και ώρα 10.15΄, συνεδρίασε, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Αντιπροέδρου αυτής, κ. Σωκράτη Βαρδάκη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Υγείας «Κύρωση της σύμβασης δωρεάς μεταξύ του Ελληνικού Δημοσίου, του Γενικού Νοσοκομείου Παίδων Πεντέλης και των συνεκτελεστών της διαθήκης της Ελισάβετ Παπαγιαννοπούλου».

Στη συνεδρίαση παρέστησαν ο Υπουργός Υγείας, κ. Ανδρέας Ξανθός, ο Αναπληρωτής Υπουργός Υγείας, κ. Παύλος Πολάκης, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Βαρδάκης Σωκράτης, Βέττας Δημήτριος, Γεννιά Γεωργία, Δέδες Ιωάννης, Γάκης Δημήτριος, Θηβαίος Νικόλαος, Τσιρώνης Ιωάννης, Θραψανιώτης Εμμανουήλ, Καΐσας Γεώργιος, Συρίγος Αντώνης, Καστόρης Αστέριος, Κωνσταντινέας Πέτρος, Λιβανίου Ζωή, Μαντάς Χρήστος, Μεγαλοοικονόμου Θεοδώρα, Μιχαηλίδης Ανδρέας, Μιχελογιαννάκης Ιωάννης, Πρατσόλης Αναστάσιος, Παπαδόπουλος Αθανάσιος, Παπαδόπουλος Χριστόφορος, Παπαηλιού Γεώργιος, Παραστατίδης Θεόδωρος, Στογιαννίδης Γρηγόριος, Βαγιωνάς Γεώργιος, Βλάσης Κωνσταντίνος, Βρούτσης Ιωάννης, Χαρακόπουλος Μάξιμος, Καράογλου Θεόδωρος, Βούλτεψη Σοφία, Καραμανλή Άννα, Μηταράκης Παναγιώτης (Νότης), Σαλμάς Μάριος, Φωτήλας Ιάσων, Κρεμαστινός Δημήτριος, Κωνσταντόπουλος Δημήτριος, Κεγκέρογλου Βασίλειος, Γερμενής Γεώργιος, Λαγός Ιωάννης, Σαχινίδης Ιωάννης, Λαμπρούλης Γεώργιος, Στεργίου Κωνσταντίνος, Μεγαλομύστακας Αναστάσιος και Φωκάς Αριστείδης.

**ΣΩΚΡΑΤΗΣ ΒΑΡΔΑΚΗΣ (Αντιπρόεδρος της Επιτροπής):** Κυρίες και κύριοι συνάδελφοι, ξεκινάει η συνεδρίαση της Διαρκούς Επιτροπής Κοινωνικών με θέμα ημερήσιας την επεξεργασία και εξέταση του σχεδίου νόμου του Υπουργείου Υγείας «Κύρωση της σύμβασης δωρεάς μεταξύ του Ελληνικού Δημοσίου, του Γενικού Νοσοκομείου Παίδων Πεντέλης και των συνεκτελεστών της διαθήκης της Ελισάβετ Παπαγιαννοπούλου».

Ξεκινάμε τη διαδικασία με τις τοποθετήσεις των Εισηγητών και Ειδικών Αγορητών. Το λόγο έχει ο κ. Δέδες.

**ΙΩΑΝΝΗΣ ΔΕΔΕΣ (Εισηγητής του ΣΥΡΙΖΑ):** Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, ας θυμηθούμε τι έγινε μέσα στο 2018, σε σχέση με τις δωρεές από Ιδρύματα. Τον Ιανουάριο του ΄18, είχαμε τη δωρεά της Εθνικής Τράπεζας προς το Νοσοκομείο «Ευαγγελισμός», της τάξεως των 30 εκατομμυρίων ευρώ για την αναμόρφωση του χώρου εισόδου και της βιβλιοθήκης, αλλά και για την αναβάθμιση του ιατροτεχνολογικού εξοπλισμού που πέρασε από την Επιτροπή μας ως Κύρωση.

Στις 27/9/2018 κυρώσαμε δύο Συμβάσεις για δωρεές του Ιδρύματος «Σταύρος Νιάρχος», της τάξεως των 250 εκατομμυρίων ευρώ για τη δημιουργία και την ανέγερση νέου Νοσοκομείου στην Κομοτηνή και ενός παιδιατρικού νοσοκομείου, πλήρως εξοπλισμένου, στην Κεντρική Μακεδονία, μέσα στη Θεσσαλονίκη, που έλειπε όλα αυτά τα χρόνια.

Δεύτερον, το Ίδρυμα «Αλέξανδρος Ωνάσης» διέθεσε 70 εκατομμύρια ευρώ για να ανεγερθεί στο Ωνάσειο Καρδιοχειρουργικό Κέντρο Καρδιοχειρουργική Μονάδα για τα παιδιά, αλλά και ένα Μεταμοσχευτικό Κέντρο που έλειπε από τη χώρα.

Αυτά τα γεγονότα σημαίνουν, ότι η Κυβέρνηση και δια του Υπουργείου Υγείας και Πρόνοιας και δη των παρευρισκόμενων Υπουργών, είχε και σχέδιο και πρόγραμμα, αλλά υλοποίησε και μεγάλο κομμάτι για την αναμόρφωση του Εθνικού Συστήματος Υγείας και της Πρωτοβάθμιας Φροντίδας Υγείας. Τα πεπραγμένα από όλα αυτά τα Ιδρύματα φάνηκαν και αξιολογήθηκαν, καθώς αυτοί οι άνθρωποι και τα Ιδρύματα κατέθεσαν τις δωρεές τους προς όφελος του ελληνικού λαού για την αναμόρφωση του κοινωνικού κράτους.

Με το παρόν σχέδιο νόμου του Υπουργείου Υγείας καλούμαστε να κυρώσουμε τη σύμβαση δωρεάς προς το Γενικό Νοσοκομείο Παίδων Πεντέλης από την αείμνηστη Ελισάβετ Παπαγιαννοπούλου, το γένος Θεόδωρου Κυριακίδη. Στη σύμβαση δωρεάς συμμετέχουν το Ελληνικό Δημόσιο, το Γενικό Νοσοκομείο Παίδων Πεντέλης και οι συνεκτελεστές της διαθήκης Ελισάβετ Παπαγιαννόπουλου.

Η σύμβαση υπεγράφη από τα τρία μέρη για την υλοποίηση του όρου «Διαθήκης Ελισάβετ Παπαγιαννοπούλου», όπως αυτή ερμηνεύτηκε με απόφαση του Εφετείου Αθηνών. Το ποσό της δωρεάς ανέρχεται στο 1.150.000 ευρώ, το οποίο προέκυψε από την πώληση ακινήτου που ήταν ιδιοκτησίας της κληροδόχου στην περιοχή των Αθηνών.

Από το παραπάνω ποσό, το 90%, δηλαδή, το ένα 1.110.000 ευρώ θα διατεθεί για την αναδιαρρίθμηση και την ανακαίνιση της Β΄ Παιδιατρικής Νευρολογικής Κλινικής του Β΄ ορόφου του Γενικού Νοσοκομείου Παίδων Πεντέλης. Το υπολειπόμενο 10% του συνολικού ποσού, θα υπολογιστεί ως αποθεματικό ποσό για την αντιμετώπιση απρόβλεπτων κατά την εκτέλεση του έργου ή και για την καλυτέρευση του συνόλου του έργου μετά την παράδοσή του.

Η σύμβαση που καλούμαστε να κυρώσουμε περιέχει αναλυτικά την οργάνωση, την υποστήριξη, τον συντονισμό και γενικά όλες τις κινήσεις που θα επιτευχθούν για την πλήρη αποπεράτωση του έργου με 16 άρθρα συνολικά.

Είναι, εξαιρετικά, σημαντικό, ιδίως τις εποχές που ζούμε, να βλέπουμε ανθρώπους συμπολίτες μας να διαθέτουν τα περιουσιακά τους στοιχεία για το κοινό καλό. Είναι σημαντικό, επίσης, στην εποχή της πιο άγριας εξατομίκευσης, όπως την έχει επιβάλει ο νεοφιλελευθερισμός, να βλέπουμε ότι οι αξίες της προσφοράς για το καλό και το κοινό όφελος δεν έχουν χαθεί.

Η συγκεκριμένη δωρεά θα αναβαθμίσει καίρια τις παρεχόμενες υπηρεσίες της Β΄ Παιδιατρικής και Νευρολογικής Κλινικής του Νοσοκομείου Παίδων Πεντέλης προς όφελος των μικρών ασθενών μας.

Με αυτές τις σκέψεις καλούμε όλους τους συναδέλφους να κυρώσουν αυτή τη σύμβαση με το σχέδιο νόμου. Σας ευχαριστώ πολύ.

**ΣΩΚΡΑΤΗΣ ΒΑΡΔΑΚΗΣ (Αντιπρόεδρος της Επιτροπής):** Το λόγο έχει ο κ. Φωτήλας.

**ΙΑΣΩΝ ΦΩΤΗΛΑΣ ( Εισηγητής της Ν.Δ.):** Ευχαριστώ, κύριε Πρόεδρε. Κυρίες και κύριοι συνάδελφοι, μετά και την ανάγνωση των τυπικών στοιχείων της δωρεάς, ώστε να καταγραφούν και στα πρακτικά, νομίζω ότι δεν χρειάζεται να επαναλάβω πολλές λεπτομέρειες. Άλλωστε, δεν υπάρχουν και πολλά πράγματα να πούμε σήμερα, ούτε νομίζω ότι υπάρχει πεδίο πολιτικής αντιπαράθεσης.

Σήμερα, δεν προσφέρεται η αίθουσα για πολιτική αντιπαράθεση, ούτε, όμως, και από τον απαιτούμενο σεβασμό στη μνήμης της δωρήτριας και των συγγενών της οικογένειας. Θα έχουμε τη δυνατότητα να «διασταυρώσουμε τα ξίφη μας» άλλες φορές.

Αυτό, λοιπόν, που μένει να κάνω, είναι να πω κι εγώ ένα «ναι» στο νομοσχέδιο για τη δωρεά και ένα μεγάλο ευχαριστώ στη δωρήτρια, την Ελισάβετ Παπαγιαννοπούλου, μία γυναίκα που με τη δραστηριότητά της έδωσε πραγματικό νόημα στις λέξεις «φιλανθρωπία», «εθελοντισμός», «κοινωνική προσφορά».

Μία γυναίκα που, για όσους δεν το γνωρίζουν, επέδειξε τεράστια ευγένεια, ευπρέπεια και παρόλο που έχει προσφέρει ένα τεράστιο κοινωνικό έργο, το έχει κάνει τηρώντας χαμηλούς τόνους και διακριτικότητα.

Ολοκληρώνοντας, να πω ότι, όπως και εγώ σέβομαι τη μνήμη της δωρήτριας, το ίδιο θα ήθελα να κάνει και η πλευρά των Υπουργών, για να μην δούμε μια σειρά από άσχετες τροπολογίες να έρχονται σε αυτή τη δωρεά, προς τιμήν της δωρήτριας και της μνήμης της.

Ευχαριστούμε και την κυρία Ελισάβετ Παπαγιαννοπούλου, αλλά και όλη την οικογένειά της. Ευχαριστώ.

**ΣΩΚΡΑΤΗΣ ΒΑΡΔΑΚΗΣ (Πρόεδρος της Επιτροπής)**: Το λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ)**: Ευχαριστώ, κ. Πρόεδρε. Νομίζω ότι, σήμερα, είναι ένα ακόμα θετικό γεγονός συμπεριφοράς ανθρώπων που έχουν την οικονομική δυνατότητα και την κατευθύνουν για κοινωνικό έργο, που αναβαθμίζει την ποιότητα ζωής και μέσω αυτού αντιμετωπίζονται συγκεκριμένα προβλήματα.

Είναι επαινετέο το ότι, η Ελισάβετ Παπαγιαννοπούλου, σε μια σειρά από πρωτοβουλίες που έχει πάρει, έχει εντάξει αυτό το κοινωνικό έργο στη διάθεση των πολιτών. Βεβαίως, εμείς αυτό που μπορούμε να πούμε σήμερα είναι ότι, τιμούμε τη μνήμη της χωρίς αστερίσκους, αλλά, ταυτόχρονα, θα πρέπει να τιμήσουμε και το περιεχόμενο, την επιθυμία, την ίδια τη δωρεά.

Η Σύμβαση περιλαμβάνει συγκεκριμένα πράγματα που αφορούν το Γενικό Νοσοκομείο «Παίδων Πεντέλης», όπου θα εκτελεστεί συγκεκριμένο έργο και νομίζω ότι, δεν υπάρχει όχι μόνο αντίρρησή, αντίθετα πρέπει να πούμε ότι σε αυτή την κατεύθυνση πρέπει να κινούνται για να αξιοποιούνται με τον καλύτερο τρόπο οι δωρεές.

Επομένως, και από εμάς είναι θετική η ψήφος. Αναλυτικότερα θα μπορέσουμε να πούμε στην κύρωσή της από τον Ειδικό Αγορητή, τον οποίο αναπληρώνω σήμερα, τον κ. Μπαργιώτα.

**ΣΩΚΡΑΤΗΣ ΒΑΡΔΑΚΗΣ (Πρόεδρος της Επιτροπής)**: Το λόγο έχει ο κ. Γερμενής.

**ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου - Χρυσή Αυγή)**: Ευχαριστώ, κ. Πρόεδρε. Με το παρόν σχέδιο νόμου κυρώνεται η 19/03/2019 από 26/7/2018 σύμβαση δωρεάς του ελληνικού δημοσίου του Γενικού Νοσοκομείου «Παίδων Πεντέλης» και των συνεκτελεστών της διαθήκης Ελισάβετ Παπαγιαννοπούλου, κοινωφελούς Ιδρύματος «Αλέξανδρος Θανάσης» και του Ωνάσειου Καρδιοχειρουργικού Κέντρου και του Ελληνικού Δημοσίου.

Το αντικείμενό της είναι η διαρρύθμιση και ανακαίνιση του δευτέρου ορόφου, της δεύτερης πτέρυγας της παιδιατρικής κλινικής και του νευρολογικού τμήματος. Το κόστος του έργου θα καλυφθεί από την κληρονομία και περιουσία της διαθέτιδος. Το κόστος της δωρεάς ανέρχεται στο 1.150.000 ευρώ.

Το έχουμε τονίσει και άλλες φορές, θα το επαναλάβουμε και τώρα, ότι είναι ελπιδοφόρο στην εποχή που ζούμε, με την οξύτατη κοινωνική και οικονομική κρίση, να γίνονται ακόμα δωρεές προς το Ελληνικό Δημόσιο. Το ότι μια Ελληνίδα αποφασίζει να αξιοποιήσει τα λεφτά που θα πάρει από την πώληση ενός ακινήτου της, στο να φτιαχτεί ένας όροφος ενός κτιρίου στο νοσοκομείο «Παίδων Πεντέλης» είναι κάτι που μας γεμίζει, αν μη τι άλλο, ελπίδα και αισιοδοξία, ειδικά στους δύσκολους καιρούς που βιώνουμε.

Στο παρελθόν, η Αριστερά για δωρεές τέτοιου είδους διατηρούσε ιδεοληψίες. Θυμόμαστε ότι, το 2014 ο ΣΥΡΙΖΑ μαζί με το Κ.Κ.Ε., καταψήφισε τη δωρεά για ανέγερση ξενώνα για τη φιλοξενία συγγενών των καρκινοπαθών. Προφανώς, τώρα, αφήνει πίσω τις ιδεοληψίες, αφού από την βούληση ιδιωτών δίνονται λύσεις και αποτελεσματικές βοήθειες, αφού το Ίδρυμα «Ωνάση» δίνει λύσεις και βοηθάει αποτελεσματικά εκεί που το Κράτος, καλώς ή κακώς, δεν μπορεί να βοηθήσει.

Το ζήτημα είναι άλλο. Όπως είναι γνωστό, έχουν υπάρξει δωρεές και σε άλλα νοσοκομεία, θεραπευτικές μονάδες κ.λπ. και είναι ευτύχημα το ότι, με τέτοιες πρωτοβουλίες, μπορούν να λειτουργούν νοσοκομεία αλλά και άλλες δομές, αρέσει ή δεν αρέσει σε κάποιους. Το ζήτημα είναι να μπορούν να ενισχύονται οι δομές υγείας και να στηρίζονται από το Κράτος, αλλά θα πρέπει ακόμα και οι δωρεές να μπορούν να υποστηριχθούν από το Κράτος. Τι νόημα έχει να δωρίσει κάποιος, π.χ. μια μονάδα εντατικής θεραπείας, όταν δεν υπάρχει το προσωπικό για να την στελεχώσει. Τι νόημα έχει να φτιαχτούν υπερσύγχρονα χειρουργεία, όταν δεν θα υπάρχουν αναλώσιμα, γιατροί και νοσηλευτές.

Στην παρούσα Σύμβαση, το Δημόσιο θα πρέπει να προβεί σε ένα πλαίσιο ενεργειών και θα πρέπει να συνεχίσει να στηρίζει έμπρακτα το νοσοκομείο «Παίδων Πεντέλης», γιατί, όπως έχουμε αναφέρει, τι νόημα έχουν τα κτίρια, τα χειρουργεία και ο εξοπλισμός, εάν το Δημόσιο δεν κάνει αυτά που πρέπει.

Έχουμε πρόσφατο παράδειγμα το Ίδρυμα «Σταύρος Νιάρχος» που είχε αποφασίσει να δωρίσει ένα σημαντικό ποσό στο Ελληνικό Κράτος, ώστε να αντιμετωπιστούν οι ενδονοσοκομειακές λοιμώξεις στα νοσοκομεία του ΕΣΥ, που αποτελούν μείζον πρόβλημα δημόσιας υγείας και ευθύνονται για τον θάνατο, τουλάχιστον, 1.600 ανθρώπων και δεκάδων χιλιάδων νοσηλίων ετησίως.

Ωστόσο, η πρωτοφανής αδιαφορία και ανικανότητα της ελληνικής Κυβέρνησης να καταθέσει ώριμη και ολοκληρωμένη πρόταση προς αξιολόγηση, που θα διασφάλιζε τη δράση αυτής στο ΕΣΥ, είχε ως αποτέλεσμα αυτά τα χρήματα, που θα έσωζαν τη ζωή χιλιάδων Ελλήνων, να χαθούν. Παρά ταύτα, η ηγεσία του Υπουργείου Υγείας αντί να θλίβεται και να προβληματίζεται για την ακύρωση, τελικά, τους σωτηρίου προγράμματος, χαιρετίζει μέσω του πρώην ΚΕΕΛΠΝΟ, νυν ΕΟΔΥ, την παγκόσμια ημέρα για την εφαρμογή υγιεινής των χεριών για την αντιμετώπιση των ενδονοσοκομειακών λοιμώξεων και καλεί τους επαγγελματίες υγείας στα ελληνικά νοσοκομεία να συμμορφωθούν με τους κανόνες για τις λοιμώξεις.

Η Αριστερή Κυβέρνηση φρόντισε αυτή η δωρεά να μην υλοποιηθεί. Τι νόημα, λοιπόν, έχει να πληρωθεί, εν προκειμένω, η βούληση της διαθέτιδος να φτιαχτούν όροφοι, να γίνουν διαρρυθμίσεις πτερύγων και αιθουσών και διάφορα άλλα έργα, όταν το Ελληνικό Δημόσιο δεν μπορεί, όχι μόνο να συντηρήσει όλα αυτά, αλλά δεν μπορεί να αξιοποιήσει δωρεές.

Για να μην καταλήξουμε, λοιπόν, στο να εξελιχθούν οι δωρεές σε «δώρο άδωρο», θα πρέπει να υπάρξουν και οι ανάλογοι προϋπολογισμοί από την πλευρά του Υπουργείου Υγείας, κυρίως, όμως, θα πρέπει να υπάρξει κάτι που εσείς δεν μπορείτε σε καμία περίπτωση να κάνετε, εθνικό σχεδιασμό για την υγεία των Ελλήνων. Αλλιώς, όσες δωρεές και αν γίνουν και ορθώς γίνονται, δεν θα έχουν κανένα πρακτικό αποτέλεσμα, με αποτέλεσμα να συνεχίζονται τα προβλήματα στη δημόσια υγεία και την περίθαλψη. Ευχαριστώ.

**ΣΩΚΡΑΤΗΣ ΒΑΡΔΑΚΗΣ (Αντιπρόεδρος της Επιτροπής)**: Το λόγο έχει ο κ. Λαμπρούλης.

**ΙΩΑΝΝΗΣ ΛΑΜΠΡΟΥΛΗΣ (Ειδικός Αγορητής του ΚΚΕ):** Ευχαριστώ, κύριε Πρόεδρε. Δεν είμαστε αντίθετοι σε μέτρα που μπορούν να βελτιώνουν τις παροχές και τις συνθήκες της περίθαλψης του λαού. Εξάλλου και σε προηγούμενες αντίστοιχες νομοθετικές κυρώσεις συμβάσεων κ.λπ. αυτό είχαμε καταθέσει. Βεβαίως, παράλληλα με αυτό δεν είμαστε αντίθετοι στο να βελτιώνονται και οι συνθήκες περίθαλψης του λαού για έγκαιρη διάγνωση, θεραπεία κ.λπ.. Συγχρόνως θέλουμε να επισημάνουμε ότι τέτοια μέτρα πρέπει να αποτελούν αποκλειστικά ευθύνη του κράτους, να χρηματοδοτούνται πλήρως από τον κρατικό προϋπολογισμό, να εξασφαλίζεται η στελέχωση με μόνιμο προσωπικό πλήρους και αποκλειστικής απασχόλησης. Να εξασφαλίζεται παράλληλα ο επαρκής και σύγχρονος μηχανολογικός εξοπλισμός ώστε έγκαιρα να παρέχονται και με ασφάλεια βεβαίως και κυρίως απολύτως δωρεάν όλες οι προληπτικές, διαγνωστικές και θεραπευτικές πράξεις σε όσους έχουν ανάγκη χωρίς όρους και προϋποθέσεις. Έτσι οι δημόσιες υπηρεσίες υγείας η ανάπτυξή τους και η καθολική αξιοποίησή τους από το λαό κατά τη γνώμη μας δεν μπορεί να εξαρτάται από τη φιλανθρωπία, τον εθελοντισμό είτε την ατομική διάθεση προσφοράς. Αποτελεί κατά τη γνώμη μας λαϊκό δικαίωμα και κρατική ευθύνη που απορρέει από τον χαρακτήρα που πρέπει να έχουν αυτές οι υπηρεσίες. Επιπλέον, από το γεγονός ότι οι εργαζόμενοι και τα άλλα λαϊκά στρώματα είναι αυτά που παράγουν τον πλούτο στην χώρα μας. Θεωρούμε ότι το κράτος πρέπει πλήρως να εξασφαλίζει αυτές τις δομές και τις υπηρεσίες και μόνο επικουρικά και συμπληρωματικά φυσικά να αξιοποιούνται τυχόν προσφορές.

 Κλείνοντας, επειδή πρέπει να καταθέτουμε και την πρόθεση ψήφου, ψηφίζουμε θετικά.

 **ΣΩΚΡΑΤΗΣ ΒΑΡΔΑΚΗΣ (Αντιπρόεδρος της Επιτροπής):** Το λόγο έχει ο κ. Μαυρωτάς.

 **ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού):** Ευχαριστώ, κύριε Πρόεδρε. Θα είμαι πολύ σύντομος και εμείς στο Ποτάμι είμαστε θετικοί απέναντι στην κύρωση της συγκεκριμένης Σύμβασης δωρεάς μεταξύ του Ελληνικού Δημοσίου και του Νοσοκομείου Παίδων Πεντέλης και των συνεκτελεστών της διαθήκης της Ελισάβετ Παπαγιαννοπούλου. Θεωρούμε ότι αυτές οι συνέργειες και οι συμπράξεις ιδρυμάτων και ιδιωτών με το δημόσιο τομέα βλέπουμε ότι έχουν ευεργετικές επιδράσεις στο σύστημα υγείας της χώρας μας και είμαστε θετικοί. Ευχαριστώ.

 **ΣΩΚΡΑΤΗΣ ΒΑΡΔΑΚΗΣ (Αντιπρόεδρος της Επιτροπής):** Το λόγο έχει ο κ. Μεγαλομύστακας.

 **ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων):** Ευχαριστώ κύριε Πρόεδρε. Είμαστε κι εμείς θετικοί και θα κλείσουμε με ένα μεγάλο ευχαριστώ στην Ελισάβετ Παπαγιαννοπούλου για την σημαντική της προσφορά και ελπίζουμε σε ανάλογες ενέργειες καθώς παραδειγματίζουν προς τη σωστή κατεύθυνση. Σας ευχαριστώ πολύ.

 **ΣΩΚΡΑΤΗΣ ΒΑΡΔΑΚΗΣ (Αντιπρόεδρος της Επιτροπής):** Το λόγο έχει ο κ. Πολάκης.

 **ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και από τη δική μας τη μεριά να ευχαριστήσουμε την Ελισάβετ Παπαγιαννοπούλου που με τη διαθήκη της δώρισε ένα ακίνητο στο Νοσοκομείο Αμαλία Φλέμινγκ που είναι μαζί με το Σισμανόγλειο προκειμένου να χτιστεί ένας νέος όροφος. Φάνηκε ότι το ποσό που θα προέκυπτε δεν θα επαρκούσε για να χτιστεί μια καινούργια υποδομή, γι’ αυτό με πρόταση δική μας και εδώ πρέπει να δώσω συγχαρητήρια και στην διοίκηση του Σισμανόγλειου Νοσοκομείου και ιδιαίτερα στο Βαγγέλη Τριγώνη, τον Αναπληρωτή Διοικητή του Νοσοκομείου Σισμανόγλειου, Αμαλία Φλέμινγκ, Παίδων Πεντέλης, ο οποίος έτρεξε όλη αυτή τη διαδικασία προκειμένου να εξηγηθεί και από το Εφετείο τελεσίδικα η διαθήκη και ούτως ώστε ότι καλύπτεται η πρόθεση της δωρεάς της κυρίας Παπαγιαννοπούλου με το να αναδιαρρυθμιστεί και να αναβαθμιστεί η υποδομή της Παιδιατρικής και Νευρολογικής Κλινικής. Εδώ να πω ότι αυτή η Κλινική λειτουργεί μία χαρά και είναι και στελεχωμένη και παράγει πολύ μεγάλο έργο. Απλά τώρα με τη δωρεά αυτή θα υπάρξει μία μεγάλη ξενοδοχειακή και η υλικοτεχνική της αναβάθμιση. Αυτό σε μια απάντηση με το εάν καλύπτονται ή δεν καλύπτονται κάποια πράγματα.

 Εγώ θέλω να πω εδώ επίσης ότι αυτή η διαδικασία έρχεται σε συνέχεια του ξεμπλοκαρίσματος μιας σειράς από άλλες δωρεές που έχουν γίνει αυτά τα χρόνια, οι οποίες για πολλά χρόνια είχαν κάτσει στην άκρη και δεν υλοποιούνταν λόγω της τρομερής γραφειοκρατίας του ελληνικού δημοσίου και όλου αυτού του δικαίου το οποίο διέπει την ιστορία με τις διαθήκες, τις δωρεές, τα κληροδοτήματα κ.λπ.. Να θυμίσω την πρωτοβουλία από τη δωρεά Μαρινάκη στα Χανιά που ήταν κολλημένη από το 2009, και η οποία ξεμπλοκαρίστηκε και ανεγείρεται τώρα η Ψυχιατρική πτέρυγα στο Νοσοκομείο Χανίων. Να θυμίσω την δωρεά Βεργωτή στο Νοσοκομείο Κεφαλονιάς που και αυτή την ξεμπλοκάραμε και προχωράει σε εργασίες επισκευής, ανακαίνισης και αναβάθμισης, εγκαταστάσεων στο νοσοκομείο εκεί. Επίσης, να πω γιατί πρέπει να το απαντήσω αυτό επειδή ακούστηκε από τον ομιλητή της Χρυσής Αυγής ανέφερε το Ίδρυμα Ωνάση δεν καταλαβαίνω γιατί, δεν έχει καμία σχέση εδώ. Να πω για τη δωρεά του Ιδρύματος Νιάρχου, επειδή διαδόθηκαν κάποια fake news τις τελευταίες μέρες χωροστατούντους του Πρώτου Θέματος ότι ακυρώνεται η δωρεά Νιάρχου. Για να ξεκαθαρίσουμε κάποια πράγματα διότι όταν πετάξεις λάσπη κάτι μένει στον πάτο και κάτι μένει στην κοινωνική συνείδηση. Η δωρεά του Ιδρύματος Νιάρχου η οποία μετά από πρότασή μας υλοποιείται με αυτό τον τρόπο η καταρχήν πρόταση του Ιδρύματος Νιάρχου ήταν να ανακατασκευαστεί το Νοσοκομείο Ευαγγελισμός ξοδεύοντας 200.000.000 σε βάθος δεκαετίας. Αυτή ήταν η πρόταση που μας έκανε το Ίδρυμα Νιάρχος. Εμείς η πολιτική ηγεσία του Υπουργείου είπαμε στο Ίδρυμα Νιάρχος ότι δεν χρειαζόμαστε αυτό το πράγμα, το σύστημα υγείας με βάση το σχεδιασμό που ΄έχουμε, με βάση τα χρήματα που δίνουμε, με βάση τις προσπάθειες που έχουμε κάνει τα τελευταία χρόνια και που φαίνονται σιγά –σιγά τα αποτελέσματα χρειαζόμαστε τα εξής. Χρειαζόμαστε νέο Νοσοκομείο στην Κομοτηνή. Το δέχτηκαν. Χρειαζόμαστε παιδιατρικό νοσοκομείο στη Βόρεια Ελλάδα, στη Θεσσαλονίκη, το δέχτηκαν. Χρειαζόμαστε συμπληρωματικά εξοπλισμό με pet scan και κυκλοτρόνια που συμπληρώνουν αυτά που εμείς αγοράζουμε ήδη. Το δέχτηκαν. Γι’ αυτό και βάζουμε στα πανεπιστημιακά, στην Κρήτη, στη Λάρισα, στην Αλεξανδρούπολη και στα Γιάννενα και παράλληλα παίρνουμε και μηχανήματα παραγωγής ραδιοφαρμάκου που κι εμείς παίρνουμε από δικούς μας πόρους για να κάνουμε ένα δίκτυο σε όλη την Ελλάδα. Το δέχτηκαν. Χρειαζόμαστε επισκευή των πτητικών μέσων του ΕΚΑΒ. Συγκεκριμένα αγορά δύο καινούργιων αεροπλάνων για να φύγουμε από τα C27 και τα C130 που μας διαθέτει ο στρατός και πληρώνουμε πάρα πολύ την ώρα και θα συνεχίσουμε να το κάνουμε γιατί αυτό πρέπει να γίνεται και να επισκευάσουμε τα ελικόπτερα που είχαμε αγοράσει και τα οποία ολοκλήρωσαν τις ώρες πτήσης τους και δεν υπήρχαν συμβόλαια συντήρησης. Το δέχτηκαν.

 Εκτός από αυτά είπαμε και κάποια εκπαιδευτικά. Όλα αυτά που λέω μέχρι τώρα είναι πάνω από 260.000.000 – 270.000.000 ευρώ. Εκτός από αυτά θα συνεχίσουμε το πρόγραμμα των κινητών μονάδων το οποίο κάνει ήδη το Ίδρυμα και από παλαιότερα θα οργανώσουμε την εκπαίδευση στο σεμινάριο ATLS ADVANCE TRAVEL LIFE SUPPORT σε όλους τους αποφοίτους ιατρικής που το θέλουν. Δεν θα το πληρώνουν για να το κάνουν. Εγώ είμαι από τους πρώτους που το έκαναν αυτό το 1996. Το πληρώσαμε τότε ο καθένας μας με σημερινά χρήματα περίπου 300 ευρώ και μέχρι σήμερα το πληρώνουνε και είπαμε ότι θα διαθέτει το Ίδρυμα τα χρήματα για να το κάνουν δωρεάν όλοι οι απόφοιτοι της ιατρικής οι οποίοι θέλουν να το κάνουν και μόλις λήξει το πρόγραμμα θα το αναλάβουμε εμείς από το αποθεματικό του Υπουργείου Υγείας. Συμφωνήσαμε και σε αυτό και μάλιστα συμφωνήσαμε να στείλουμε για να μετεκπαιδευτούν στο τραύμα και ειδικευμένους χειρουργούς στη Νότια Αφρική στα επόμενα πέντε χρόνια.

Έμενε ένα τελευταίο κομμάτι που είχε να κάνει με τις ενδονοσοκομειακές λοιμώξεις. Μας πρότειναν ένα πρόγραμμα για την εκπαίδευση, όμως, υλοποιείται αντίστοιχα, όχι στην πλήρη έκταση, αντίστοιχο πρόγραμμα από το πρώην ΚΕΕΛΠΝΟ, νυν ΕΟΔΥ και εκεί, υπήρξε μια διαφωνία σε σχέση και με το ΚΕΕΛΠΝΟ, για το πώς θα μπορούσαν να συνεργαστούν για να γίνει αυτή η ιστορία. Αυτό δεν υλοποιήθηκε. Αυτό δεν έχει υλοποιηθεί ακόμη και δεν έχει λήξει. Το κόστος ήταν ανάμεσα σε τρία με πέντε εκατομμύρια ευρώ. Αυτή είναι η πραγματικότητα. Τι βγήκαν να πουν; Ότι ακυρώνεται η δωρεά του Ιδρύματος Νιάρχου. Είναι θέμα πανικού αυτό το πράγμα πλέον.

Για άλλη μια φορά θα ήθελα να ευχαριστήσω την κυρία Παπαγιαννοπούλου και τους εκτελεστές της διαθήκης. Θα χρησιμοποιήσουμε και χρησιμοποιούμε όλα τα μέσα για να αναβαθμίσουμε το δημόσιο σύστημα υγείας. Επειδή ακούγονται διάφορα, από το 2015 μέχρι το 2018 - 2019, το πρόγραμμα που υλοποιείται για ξενοδοχειακή αναβάθμιση, για ιατροτεχνολογικό εξοπλισμό, για επεκτάσεις μονάδων, για ανεγέρσεις νέων νοσοκομείων και τα λοιπά, που υλοποιείται από την κυβέρνησή μας, ξεπερνάει με το σύνολο των πόρων τα 170 με 180 εκατομμύρια ευρώ. Είναι το υπόλοιπο του ΕΣΠΑ και αναφέρομαι μόνο στα νέα έργα, είναι αυτά που δώσαμε από το αποθεματικό του Υπουργείου, είναι αυτά που έχουμε δώσει από το πρόγραμμα δημοσίων επενδύσεων εθνικών πόρων του Υπουργείου Υγείας, είναι αυτά που υλοποιούμε με την βοήθεια της Περιφέρειας Αττικής, Περιφέρειας Δυτικής Μακεδονίας, οι οποίοι, από ίδιους πόρους βοηθούν στον εξοπλισμό και στην ανέγερση και στην επέκταση και στην αύξηση της δυναμικότητας του δημόσιου συστήματος υγείας.

Σε αυτό το πλαίσιο δεχόμαστε και τις δωρεές και τις εντάσσουμε σε μια αναπτυξιακή λογική του Εθνικού Συστήματος Υγείας, γιατί, πραγματικά, όλα τα «σφυριά» πρέπει να βοηθάνε για να στηρίξουμε το δημόσιο σύστημα υγείας της χώρα μας. Δεν κρεμόμαστε από τις δωρεές, τις χρησιμοποιούμε, της ενισχύουμε και τις εντάσσουμε σε ένα σημαντικότερο σχέδιο αναβάθμισης του Εθνικού Συστήματος Υγείας στη χώρα μας. Όπως έγινε, γιατί και η πρόταση για το μεταμοσχευτικό κέντρο στο Ωνάσειο υπήρχε εδώ και πολλά χρόνια, όμως, τώρα υλοποιήθηκε. Γιατί υλοποιήθηκε η δωρεά αυτή των 70 - 80, μπορεί να φτάσει και 100 εκατ.; Υλοποιήθηκε, γιατί εξυγιάναμε το Ωνάσειο Καρδιοχειρουργικό Κέντρο.

Υπενθυμίζω ότι το Ωνάσειο το 2015 το παραλάβαμε με 115 εκατομμύρια ευρώ χρέη. Η δωρεά αυτή υλοποιήθηκε επειδή δώσαμε πάνω από 70 εκατομμύρια ευρώ, προκειμένου να μηδενιστούν τα χρέη που υπήρχαν. Θεωρώ ότι σεβασμός προς όλους τους διαθέτες δωρεών και τα λοιπά, είναι να υλοποιείς με αυτό τον τρόπο αυτή την πολιτική. Αν θεωρεί ο κ. Φωτήλας ότι κάποιες δωρεές υλοποιήθηκαν σήμερα, έτσι γενικώς και αορίστως, δεν έγινε έτσι. Τις τρέξαμε πάρα πολύ και ανταποκριθήκαμε από τη μεριά μας σε μια σειρά από πράγματα που έμπαιναν, ως αναγκαιότητες.

Θα υπάρξουν κάποιες τροπολογίες που θα κατατεθούν και έχουν σχέση με το Υπουργείο Υγείας. Ευχαριστώ.

**ΣΩΚΡΑΤΗΣ ΒΑΡΔΑΚΗΣ (Αντιπρόεδρος της Επιτροπής):** Κυρίες και κύριοι συνάδελφοι, ολοκληρώθηκε η συζήτηση επί του νομοσχεδίου.

Μετά τις τοποθετήσεις των Εισηγητών και των Ειδικών Αγορητών των κομμάτων, προκύπτει ότι το σχέδιο νόμου του Υπουργείου Υγείας «Κύρωση της σύμβασης δωρεάς μεταξύ του Ελληνικού Δημοσίου, του Γενικού Νοσοκομείου Παίδων Πεντέλης και των συνεκτελεστών της διαθήκης της Ελισάβετ Παπαγιαννοπούλου» , γίνεται δεκτό κατ’ αρχήν, κατ’ άρθρο και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Βαρδάκης Σωκράτης, Δέδες Ιωάννης, Γάκης Δημήτριος, Θηβαίος Νικόλαος, Τσιρώνης Ιωάννης, Θραψανιώτης Εμμανουήλ, Καστόρης Αστέριος, Λιβανίου Ζωή, Μαντάς Χρήστος, Μεγαλοοικονόμου Θεοδώρα, Πρατσόλης Αναστάσιος, Παπαδόπουλος Αθανάσιος, Παπαδόπουλος Χριστόφορος, Παπαηλιού Γεώργιος, Στογιαννίδης Γρηγόριος, Χαρακόπουλος Μάξιμος, Φωτήλας Ιάσων, Κεγκέρογλου Βασίλειος, Λαμπρούλης Γεώργιος, Στεργίου Κωνσταντίνος και Μεγαλομύστακας Αναστάσιος.

Τέλος και περί ώρα 10.45΄ λύεται η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΩΚΡΑΤΗΣ ΒΑΡΔΑΚΗΣ ΕΛΙΣΣΑΒΕΤ ΣΚΟΥΦΑ**